दुनिया
महारानी एलिजाबेथ के निधन के बाद कैमिला के सिर पर सजेगा कोहिनूर हीरे वाला ताज- रिपोर्ट
महारानी एलिजाबेथ द्वितीय के निधन के बाद अब ब्रिटेन एक नई महिला को 'महारानी' कहकर बुलाएगा। किंग चार्ल्स की पत्नी डचेज ऑफ कॉर्नवेल कैमिला अब 'क्वीन कंसोर्ट' की उपाधि से संबोधित की जाएंगी। महारानी की मौत के बाद अब उनका कोहिनूर हीरे वाला ताज भी कैमिला के सिर पर सजेगा। दरअसल, इसी साल महारानी एलिजाबेथ ने ऐलान किया था कि प्रिंस चार्ल्स के किंग बनने के बाद कैमिला क्वीन कंसोर्ट बन जाएंगी। आइये पूरी खबर जानते हैं।
बीती रात हुआ महारानी एलिजाबेथ द्वितीय का निधन
ब्रिटेन की महारानी एलिजाबेथ द्वितीय का गुरुवार को 96 साल की उम्र में निधन हो गया। वो पिछले कई महीनों से बीमार थीं और उन्होंने स्कॉटलैंड के बाल्मोरल कासल में अंतिम सांस ली। इससे पहले उनकी हालत को देखते हुए चिकित्सकीय देखरेख में रखा गया था और उनके बिगड़ते स्वास्थ्य को देखकर चिकित्सकों ने भी चिंता जताई थी। महारानी के निधन के बाद अब उनके सबसे बड़े बेटे प्रिंस चार्ल्स ब्रिटेन के नए महाराज बनेंगे।
बेहद खास है कोहिनूर वाला ताज
महारानी के निधन के बाद उनका कोहिनूर वाला ताज कैमिला के पास चला जाएगा। यह बेहद खास ताज है और इसमें लगा कोहिनूर 105.6 कैरेट का हीरा है। यह 14वीं शताब्दी में भारत में पाया गया था और यह कई हाथों में रहा। 1849 में इस महारानी विक्टोरिया को सौंपा गया था और तब से ही ब्रिटेन के शाही परिवार के इतिहास का हिस्सा हो गया। हालांकि, भारत समेत चार देशों के बीच इसके मालिकाना हक को लेकर विवाद है।
प्लेटिनम के ताज में जड़ा है हीरा
कोहिनूर हीरे को प्लेटिनम से बने ताज में जड़ा गया है और इसे टॉवर ऑफ लंदन में प्रदर्शनी के लिए रखा गया है। ब्रिटिश अखबार डेली मेल ने अपनी एक विशेष रिपोर्ट में बताया था कि प्रिंस चार्ल्स के महाराजा बनने के बाद यह ताज महारानी कैमिला के सिर पर सज जाएगा। बता दें एलिजाबेथ द्वितीय 6 फरवरी, 1952 को अपने पिता किंग जॉर्ज की मौत के बाद महारानी बनी थीं और 70 साल तक ब्रिटेन की सत्ता संभाली।
कैमिला के नाम पर साफ नहीं थी स्थिति
मीडिया रिपोर्ट्स के अनुसार, यह पहले से तय था कि 75 वर्षीय कैमिला इस उपाधि को ग्रहण करेंगी, लेकिन यह उन्हें बिना किसी संप्रभुता वाले अधिकार के दी जाएगी। परंपरागत रूप से राजा की पत्नी 'रानी' होती हैं, लेकिन प्रिंस चार्ल्स के राजा बनने पर कैमिला की उपाधि क्या होगी, यह प्रश्न कई सालों तक उलझा रहा। दरअसल, प्रिंस चार्ल्स की दूसरी पत्नी होने के कारण शाही परिवार में उनका ओहदा हमेशा से संवेदनशील मुद्दा रहा है।
महारानी के ऐलान के बाद दूर हुआ संदेह
ब्रिटिश राजमहल के अधिकारियों ने सालों तक यह बात कही थी कि चार्ल्स के राजा बनने पर कैमिला को परंपरागत क्वीन कंसोर्ट की जगह प्रिंसेस कंसोर्ट की उपाधि दी जा सकती है। हालांकि, ब्रिटिश राजशाही के इतिहास में इस उपाधि का कहीं जिक्र नहीं है। ये सारी चर्चाएं उस वक्त समाप्त हो गईं, जब महारानी एलिजाबेथ द्वितीय ने सार्वजनिक तौर पर यह ऐलान किया कि उनके बेटे चार्ल्स के राजा बनने पर कैमिला को क्वीन कंसोर्ट की उपाधि दी जाएगी।